SANParke-personeel vas vir renosterstropery  Argieffoto ter illustrasie (Foto: Unsplash) Drie van SANParke se personeellede in die Krugerwildtuin is in hegtenis geneem vir beweerde betrokkenheid by renosterstropery. Isaac Phaahla, woordvoerder van die wildtuin, het gesê die drie is Dinsdag buite die Krugerhek in hegtenis geneem tydens ŉ intelligensiegedrewe operasie deur lede van SANParke, misdaadintelligensie en veediefstaleenhede. “Twee van die beamptes was as veiligheidswagte in diens terwyl die ander verdagte vir die tegniese dienste-afdeling in een van die ruskampe gewerk het.” Phaahla het gesê daar sal met dissiplinêre optrede teen hulle begin word sodra hulle in die hof verskyn het. Die verdagtes is in hegtenis geneem nadat beamptes die motor waarin hulle was agternagesit het en daar op renosterhoring beslag gelê is. Gareth Coleman, besturende direkteur van die wildtuin, het gesê dit is altyd ontmoedigend wanneer personeel by kriminele aktiwiteite betrokke is. “Dit het ŉ invloed op vertroue tussen werknemers wat ŉ uitwerking het op ons verantwoordelikhede om op te tree as ŉ effektiewe bewaringsowerheid wat die inwoners van Suid-Afrika dien.” Die teenstropingseenhede in die wildtuin het tussen Julie en September ŉ totaal van 16 vermeende stropers in hegtenis geneem en op sewe jaggewere beslag gelê.